ปัตตานี พบติดเชื้อโควิด-19 เพิ่มเป็น 7 คน จากไปร่วมชุมนุมที่มาเลเซีย
ผวจ.ปัตตานี แถลงพบผู้ติดเชื้อโควิด-19 เพิ่มอีก 6 คน รวมเป็น 7 คน ทั้งหมดเป็นผู้ที่ไปร่วมกิจกรรมทางศาสนาที่มาเลเซียสั่งเอกซเรย์ 7 หมู่บ้าน ใน 3 อำเภอ ยะรัง โคกโพธิ์ หนองจิกเวลา 09.30 น. วันที่ 19 มี.ค. ที่ห้องโถง ศาลากลางจังหวัดปัตตานี นายไกรศร วิศิษฎ์วงศ์ ผู้ว่าราชการจังหวัดปัตตานี เปิดเผยว่า วันนี้ยืนยันว่า คนที่ติดเชื้อไวรัส Covid-19 มีจำนวน 7 คน ซึ่งเป็นบุคคลที่เดินทางกลับมาจากร่วมกิจกรรมทางศาสนาที่ประเทศมาเลเซีย เมื่อต้นเดือน วันที่ 2 มีนาคมที่ผ่านมา และได้รับการกักกันตรวจรักษาตั้งแต่วันที่ 11 มีนาคม จำนวน 1 คน และ 14 มีนาคม จำนวน 6 คนขณะนี้กำลังดำเนินการสอบสวนผู้ที่ได้สัมผัสกับคนทั้ง 7 แม้กระทั่งญาติที่ใกล้ชิดเราก็ได้มีการกักตัวตั้งแต่วันที่ 15 มีนาคมเพื่อตรวจดูอาการ 14 วัน และพบว่ามีไข้สูง 4 ราย ได้ทำการเฝ้าดูอาการอย่างใกล้ชิดทั้งนี้ ในภาพรวมขณะนี้หลังพบผู้ติดเชื้อ 7 คน ทุกหน่วยงานที่เกี่ยวข้องได้รีบเร่งดำเนินการโดยแบ่งการปฏิบัติเป็น 2 กลุ่มคือ 1. เอกซเรย์พื้นที่ที่พบคนมีเชื้อ Covid จำนวน 7 คน และ 2. เอกซเรย์พื้นที่ที่ติดกับพื้นที่ที่มีคนติดเชื้อ ซึ่งทั้ง 2 ส่วนจะเร่งรีบดำเนินการตามมารตรการตามมติของคณะรัฐมนตรีเมื่อวันที่ 17 มีนาคม คือ มาตรการป้องกันสกัดกั้นผู้ที่จะเดินทางเข้ามาในจังหวัดและยับยั้งการแพร่ระบาดภายในประเทศ ซึ่ง 2 มาตรการจะนำมาใช้ในจังหวัดปัตตานี เราจะห้ามบุคคลเข้ามาก่อน และจะมีการตรวจอย่างเข้มข้นสำหรับในระดับหมู่บ้านที่จะต้องเร่งดำเนินการเอกซเรย์ขณะนี้ คือ ม.1 ม.3 ต.เขาตูม ม.3 ต.ปิตูมุดี อ.ยะรัง ส่วน อ.โคกโพธิ์ ม.6 ต.นาประดู่ ม.2 ต.ปากล่อ อ.หนองจิก ม.4 ต.บางเขา ม.1 ต.คอลอตันหยง ทั้ง 7 หมู่บ้านเป็นพื้นที่ที่ 7 คนที่ติดเชื้อโควิด-19 อาศัยอยู่ ขอประชาชนไม่ต้องตกใจ หน่วยแพทย์พร้อมเจ้าหน้าที่จะเข้าไปตรวจสอบบุคคลที่เดินทางเข้ามาจากต่างประเทศเข้ามาในพื้นที่ เพื่อสกัดกั้นไม่ให้เชื้อกระจายเข้ามาในหมู่บ้าน และหากพบผู้ที่ติดเชื้อก็จะไม่ให้ออกจากหมู่บ้าน เราจะดำเนินการนำตัวมากักกันผวจ.ปัตตานี กล่าวอีกว่าขอแจ้งว่า ญาติพี่น้องของทั้ง 7 คนที่ติดเชื้อและได้สัมผัส เราได้มีการกักกันตัวไว้แล้ว และจะมีแพทย์เจ้าหน้าที่เฝ้าระวังและเข้าไปรักษาถึงในหมู่บ้าน ซึ่งในการปฏิบัติก็มีเจ้าหน้าที่ทุกภาคส่วน ทั้งตำรวจ ทหาร และผู้นำศาสนามาช่วยกัน เพื่อทำการจำกัดพื้นที่ให้ปลอดภัยที่สุด โดยเฉพาะ 7 หมู่บ้าน เราจะดูแล จะไม่ให้มีการแพร่ระบาดเด็ดขาด และขอความร่วมมือระงับกิจกรรมการชุมนุมทุกกิจกรรมด้านตัวแทนกรรมการ อิสลามจังหวัดปัตตานี ได้กล่าวชี้แจงว่าขณะนี้ได้ประสานให้ทุกๆ มัสยิดทั้ง 12 อำเภอ งดกิจกรรมละหมาดวันศุกร์ ตามบทบัญญัติศาสนา ที่ศาสดาได้กล่าวไว้ประกอบกับตามคำสั่งของสำนักจุฬาราชมนตรี ให้ออกคำสั่งหนังสือเวียนส่งไปทุกมัสยิด ทั้ง 700 กว่าแห่งพร้อมเน้นย้ำให้อิหม่าม และกรรมการมัสยิดทำความสะอาดมัสยิด ให้อยู่ในความเรียบร้อย เพื่อยับยั้งโรคระบาดขณะที่พระสิริจริยาลังการเจ้า คณะจังหวัดปัตตานี กล่าวว่า ขณะนี้ได้ประชุมคณะสงฆ์ และเจ้าอาวาสวัดทั้งหมดในจังหวัดปัตตานี ให้งดกิจกรรมที่รวมจำนวนคนหมู่มากไว้ชั่วคราว รวมทั้งให้ทุกวัดปฏิบัติประสานทางสาธารณสุขจังหวัด ในการปฏิบัติการป้องกันโรคตามมาตรการควบคุมโรค ตามที่กระทรวงสาธารณสุขประกาศไว้แล้ว
ผวจ.ปัตตานี แถลงพบผู้ติดเชื้อโควิด-19 เพิ่มอีก 6 คน รวมเป็น 7 คน ทั้งหมดเป็นผู้ที่ไปร่วมกิจกรรมทางศาสนาที่มาเลเซีย สั่งเอกซเรย์ 7 หมู่บ้าน ใน 3 อำเภอ ยะรัง โคกโพธิ์ หนองจิก
โควิด-19,ไวรัสโคโรนา,ไวรัสโคโรน่า,ปัตตานี โควิด-19,จำนวนผู้ติดเชื้อโควิด-19,ข่าวทั่วไป